Diari Oficial de la Generalitat Valenciana


Sumari del DOGV 8653, del 09-10-2019 (2019/9620)

DECRET 224/2019, de 7 d'octubre, del Consell, de concessió de la Distinció de la Generalitat al Mèrit Cultural a l'Institut d'Ensenyament Secundari Lluís Vives.
----------------------------------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9620


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 224/2019, de 7 d'octubre, del Consell, de concessió de la Distinció de la Generalitat al Mèrit Cultural a l'Institut d'Ensenyament Secundari Lluís Vives.  
 [2019/9620]  
El Consell, mitjançant el Decret 35/1986, de 10 de març, va crear la Distinció de la Generalitat al Mèrit Cultural per a distingir les persones físiques, entitats i col·lectius que pels seus mèrits hagen contribuït a destacar l'aportació de la Comunitat Valenciana en qualsevol àmbit de la cultura.  
L'Institut d'Ensenyament Secundari Lluís Vives, degà dels instituts valencians, és un centre d'ensenyament emblemàtic en el qual es van formar, entre altres, els escriptors Vicente Blasco Ibáñez i Max Aub, o l'arquitecte Demetrio Ribes, qui construiria l'Estació del Nord a pocs metres de l'institut. Va actuar, des dels seus orígens, com un centre d'investigació i de cultura, per a destacar, especialment, en el camp de la Història Natural des de començaments del segle XX.  
La seua història arranca en el segle XVI, quan la Companyia de Jesús va autoritzar la construcció del primer col·legi de jesuïtes a Espanya, que es va dur a terme entre 1552 i 1566, amb la col·laboració de l'arquebisbat de València.  
Amb l'expulsió de l'Orde dels Jesuïtes, en 1767, i la desamortització de Mendizábal, en 1835, l'edifici roman abandonat durant deu anys, fins que passa a dependre de la Universitat. En 1862 comença a funcionar com a Col·legi d'Interns de Sant Pau i, posteriorment, com a Institut Provincial de Segon Ensenyament.  
Serà en 1930 quan l'edifici passe a ser Institut Nacional d'Ensenyament Mitjà Lluís Vives.  
El febrer de 2012, els i les alumnes de l'Institut Lluís Vives de València van protagonitzar les protestes estudiantils per les retallades pressupostàries en l'ensenyament públic, en l'anomenada «Primavera valenciana». L'acció policial que va seguir a les manifestacions va despertar les protestes d'organitzacions estudiantils, d'associacions de pares i mares d'alumnes, de partits polítics, i d'organitzacions internacionals.  
Per això, com a reconeixement a l'esforç de docents i alumnes que han contribuït al prestigi de l'Institut d'Ensenyament Secundari Lluís Vives, amb la convicció que l'educació no és tant preparar per a la vida, com la vida mateix, prèvia deliberació del Consell, en la reunió de 7 d'octubre de 2019,  
  
  
DECRETE  
  
Concedir la Distinció de la Generalitat al Mèrit Cultural a l'Institut d'Ensenyament Secundari Lluís Vives.  
  
València, 7 d'octubre de 2019  
  
El president de la Generalitat,  
XIMO PUIG I FERRER